PATVIRTINTA 
Birštono savivaldybės tarybos
2022 m. rugpjūčio 26 d. sprendimu 
Nr. TSE-137

BIRŠTONO SAVIVALDYBĖS MOKYTOJŲ IR ŠVIETIMO PAGALBOS SPECIALISTŲ STUDIJŲ FINANSAVIMO TVARKOS APRAŠAS

I SKYRIUS
BENDROSIOS NUOSTATOS

1. Birštono savivaldybės mokytojų ir švietimo pagalbos specialistų studijų finansavimo tvarkos aprašas (toliau – Aprašas) reglamentuoja Birštono savivaldybės (toliau – Savivaldybė) mokyklose dirbančių pagal ikimokyklinio, priešmokyklinio, pradinio, pagrindinio, vidurinio, specialiojo ugdymo, neformaliojo švietimo programas mokytojų ir švietimo pagalbos specialistų (specialiųjų pedagogų, tiflopedagogų, surdopedagogų, logopedų, socialinių pedagogų, psichologų), mokykloje dirbančių darbuotojų, turinčių ne žemesnį kaip bakalauro ar jam prilygstantį išsilavinimą arba nedirbančių mokykloje, turinčių ne žemesnį kaip bakalauro ar jam prilygstantį išsilavinimą (toliau visi kartu vadinama – Pedagogai), studijų finansavimo ir atrankos organizavimo procedūras.
2. Apraše naudojamos sąvokos: 
2.1. perkvalifikavimas – tai Pedagogų studijos, siekiant įgyti pedagogo, psichologo, papildomą mokomojo dalyko / ugdymo srities kvalifikaciją ar pedagoginę specializaciją.
2.2. perkvalifikavimą vykdančios institucijos – aukštosios universitetinės mokyklos ar jų padaliniai (toliau – aukštoji mokykla), vykdantys mokytojų perkvalifikavimo, tęstines, profesines ar neformaliąsias studijas;
2.3. kitos šiame Apraše vartojamos sąvokos atitinka Lietuvos Respublikos švietimo įstatyme (toliau – Švietimo įstatymas) ir kituose teisės aktuose apibrėžtas sąvokas. 
3. Tikslas – sudaryti galimybes bei skatinti Pedagogus persikvalifikuoti, pasirenkant specialybę, reikalingą Savivaldybės mokyklų mokinių kokybiškam ugdymui organizuoti bei švietimo paslaugoms teikti. 

II SKYRIUS
FINANSAVIMAS IR ATRANKOS FINANSAVIMUI GAUTI SKYRIMO ORGANIZAVIMAS

4. Pedagogų studijos 100 procentų finansuojamos savivaldybės biudžeto lėšomis. 
5. Pedagogų atranką Savivaldybės finansavimui studijoms gauti organizuoja Savivaldybės administracija. Informacija apie atranką skelbiama Savivaldybės interneto svetainėje (www.birstonas.lt). 
6. Prašymai (1 priedas) teikiami Savivaldybės administracijos Švietimo, kultūros ir sporto skyriui (Jaunimo g. 2, Birštonas, 208 kab.) arba el. paštu info@birštonas.lt. Prašymai priimami per 10 (dešimt) dienų nuo informacijos apie atranką paskelbimo.
7. Pedagogų atranką gauti Savivaldybės finansavimą studijoms vykdo Savivaldybės administracijos direktoriaus įsakymu sudaryta Atrankos komisija (toliau – Komisija), kurią sudaro 5 (penki) nariai. Komisijos darbui vadovauja Komisijos pirmininkas. 
8. Komisija ne vėliau kaip per 20 (dvidešimt) dienų nuo prašymų priėmimo termino pabaigos įvertina pateiktus prašymus.  
9. Komisija, vykdydama savo funkcijas, turi teisę:
9.1. gauti iš Pedagogo papildomus duomenis ir (ar) dokumentus, reikalingus prašymui įvertinti;
9.2. prireikus, prašyti patikslinti kandidato pateiktą informaciją.
10. Komisijos nariai, vykdydami savo funkcijas, privalo užtikrinti informacijos, susijusios su jų veikla komisijoje, konfidencialumą. 
11. Komisijos narys negali dalyvauti svarstant ir vertinant prašymus, kuriuos pateikė Pedagogai, susiję su komisijos nariu ryšiais, neleidžiančiais priimti objektyvių sprendimų ir būti nešališkam.
12. Komisijos narys, pažeidęs Aprašo nuostatas ar kitus teisės aktus, atsako teisės aktų nustatyta tvarka.
13. Komisijos sprendimai priimami Komisijos posėdyje. Komisijos posėdis yra teisėtas, jeigu jame dalyvauja daugiau kaip pusė visų Komisijos narių. Komisijos sprendimai priimami posėdyje dalyvaujančių Komisijos narių balsų dauguma ir įforminami protokoliniu sprendimu.
14. Pedagogas, norintis gauti Savivaldybės finansavimą studijoms, Komisijai turi pateikti šiuos dokumentus: 
14.1. motyvuotą prašymą, kuriame nurodoma tokia informacija: 
14.1.1. argumentai dėl poreikio dalyvauti perkvalifikavimo studijose; 
14.1.2. turimas išsilavinimas; 
14.1.3. mokymo įstaigos, kurioje įgytas išsilavinimas ir kvalifikacija, pavadinimas; 
14.1.4. įgyta kvalifikacija; 
14.1.5. pedagoginio darbo patirtis ir stažas; 
14.2. perkvalifikavimo institucijos pažymą apie studijas, kurioje nurodoma: 
14.2.1. studijų programa; 
14.2.2. studijų trukmė ir numatoma baigimo data; 
14.2.3. studijų kaina (vienerių metų ir visų studijų); 
14.3. darbdavio rekomendaciją. 
15. Komisija, priimdama rekomendacinio pobūdžio sprendimą dėl lėšų skyrimo studijoms finansuoti, vadovaujasi šiais pirmumo teisę lemiančiais kriterijais: 
15.1. atitinkamos kvalifikacijos Pedagogų poreikis Savivaldybės švietimo įstaigose;
15.2. argumentuota Pedagogo darbdavio rekomendacija. 
16. Studijoms finansavimas neskiriamas, jeigu Pedagogas gauna finansavimą iš valstybės biudžeto lėšų ar kitų finansavimo šaltinių (pvz.: studijos finansuojamos iš įvairių fondų, projektų lėšų ir kt.). Jei iš kitų finansavimo šaltinių skiriamas tik dalinis studijų finansavimas, tuomet iš savivaldybės biudžeto gali būti skiriama likusi dalis.  
17. Savivaldybės administracijos direktorius, atsižvelgdamas į Komisijos siūlymą, priima sprendimą dėl finansavimo skyrimo Pedagogo studijoms. 
18. Savivaldybės administracijos direktoriui pasirašius įsakymą skirti studijų finansavimą, pasirašoma trišalė Studijų finansavimo sutartis (toliau – Sutartis) tarp Savivaldybės administracijos, Pedagogo ir aukštosios mokyklos (2 priedas).
19. Biudžeto ir apskaitos skyrius Pedagogo studijų finansavimui skirtas lėšas perveda į aukštosios mokyklos sąskaitą, vadovaudamasi Savivaldybės administracijos direktoriaus įsakymu ir studijų finansavimo sutartimi. 

III SKYRIUS
BAIGIAMOSIOS NUOSTATOS

20. Studijų vykdymo kokybę užtikrina aukštoji mokykla. 
21. Pedagogų studijų finansavimą koordinuoja ir Sutarčių vykdymą kontroliuoja Savivaldybės administracijos Švietimo, kultūros ir sporto skyrius. 
22. Pedagogai, kuriems paskirtas finansavimas perkvalifikavimo studijoms, privalo laikytis įsipareigojimų, numatytų šiame Apraše ir Sutartyje. 

––––––––––––––––––––––––––––––––


Birštono savivaldybės mokytojų ir švietimo pagalbos specialistų studijų  finansavimo tvarkos aprašo 
1 priedas


(Prašymo forma)
_________________________________________________________
(vardas, pavardė)
_________________________________________________________
(darbovietė, pareigos)
__________________________________________________________
(adresas, telefono Nr., el. pašto adresas)
___________________________________________________________


Birštono savivaldybės
administracijos direktoriui


PRAŠYMAS
DĖL STUDIJŲ FINANSAVIMO

20 ___ m. _________ mėn. ___ d.
Birštonas


Prašau skirti studijų finansavimą _________________________________ (nurodoma: turimas išsilavinimas, pabaigtos mokymo įstaigos pavadinimas, įgyta kvalifikacija, pedagoginio darbo patirtis ir stažas, nuo kada, kur ir į kokią specialybę persikvalifikuoja, ar gautas finansavimas iš savivaldybės biudžeto anksčiau, jeigu gauta, nurodyti, kada, argumentai dėl poreikio persikvalifikuoti) 
________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________ 

PRIDEDAMA: 
1. Mokymo įstaigos pažyma apie studijas, kurioje nurodoma: studijų programa, trukmė, numatoma baigimo data, studijų kaina (vienerių metų ir visų studijų). 
2. Darbdavio rekomendacija ir kt. 

_________________________               _______________                 ________________________ 
(pareigos)                                              (parašas)                               (vardas ir pavardė)

Birštono savivaldybės mokytojų ir 
švietimo pagalbos specialistų
studijų finansavimo tvarkos aprašo 
2 priedas

STUDIJŲ  FINANSAVIMO SUTARTIS

______ m. _____ mėn. ___ d. Nr. _________
Birštonas

Birštono savivaldybės administracija (toliau – Savivaldybės administracija), atstovaujama administracijos direktoriaus _____________________, veikiančio pagal Birštono savivaldybės administracijos nuostatus, __________________________________ (toliau –                                                      
                                                                             (mokymo įstaigos pavadinimas)
aukštoji mokykla), atstovaujama ___________________________________________, veikiančio
(vardas, pavardė, pareigos)
pagal _______________________________________________________________________, ir
(dokumento pavadinimas)
______________________________________________________________________________
(studento vardas, pavardė, asmens kodas) 
_______________________________________________________________________________
(studijų programos pavadinimas, kursas)
(toliau – studentas, kiekviena atskirai vadinama Šalimi, o kartu vadinamos Šalimis), vadovaudamiesi Lietuvos Respublikos teisės aktais, sudarė šią trišalę sutartį (toliau – sutartis):

I. ŠALIŲ ĮSIPAREIGOJIMAI

1. Savivaldybės administracija įsipareigoja:
1.1. finansuoti studijas, pervedant mokymo įstaigai ______________ Eur.
1.2. lėšas, numatytas 1.1 papunktyje, pervesti per 30 (trisdešimt) dienų nuo sąskaitos faktūros gavimo dienos.
2. Aukštoji mokykla įsipareigoja:  
2.1. išduoti Savivaldybės administracijai sąskaitą faktūrą apmokėti studento studijų kainą, nurodytą sutarties 1.1 papunktyje.
2.2. informuoti Savivaldybės administraciją apie studento studijų sutarties įsipareigojimų nevykdymą.
3. Studentas įsipareigoja:
3.1. studijuoti aukštojoje mokykloje ir nenutraukti studijų be svarbių priežasčių;
3.2. baigęs studijas, per 30 (trisdešimt) dienų pateikti Savivaldybės administracijai studijų baigimą įrodančių dokumentų (pažymėjimo / diplomo ir jo priedų) kopijas;
3.3. po studijų baigimo Birštono savivaldybės švietimo įstaigose dirbti ne trumpiau nei 3 (tris) metus;
3.4. grąžinti Savivaldybės administracijai šios sutarties 1.1 papunktyje nurodytas lėšas su 5 proc. metinėmis palūkanomis per 30 (trisdešimt) dienų, jei:
3.4.1. bus pašalintas iš mokymo įstaigos;
3.4.2. savo noru nutrauks studijas, išskyrus atvejį dėl savo ar artimųjų ligos; 
3.4.3. baigęs studijas, Birštono savivaldybės švietimo įstaigose dirbs trumpiau nei 3 (tris) metus.
4. Studentas apie pašalinimą iš aukštosios mokyklos, studijų nutraukimą privalo pranešti Savivaldybės administracijai per 10 (dešimt) dienų.
5. Sutartis įsigalioja nuo jos pasirašymo dienos ir galioja iki visiško Šalių įsipareigojimų įvykdymo. 
6. Sutartis gali būti pakeista, papildyta, nutraukta tik raštišku Šalių susitarimu.
7. Savivaldybės administracija turi teisę vienašališkai prieš terminą nutraukti sutartį, įspėjusi Šalis prieš 14 (keturiolika) dienų, jei studentas pažeidė bent vieną sutarties 3.1–3.2 punkte numatytą įsipareigojimą. Savivaldybės administracija, vienašališkai nutraukusi sutartį, turi teisę reikalauti, kad studentas grąžintų visas gautas studijų finansavimo lėšas. 

1I. ASMENS DUOMENŲ TVARKYMAS

8. Vykdydamos Sutartį Šalys įsipareigoja asmens duomenų tvarkymą vykdyti teisėtai – laikantis Bendrojo duomenų apsaugos reglamento 2016/679 (BDAR), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą.
9. Šalių atstovų, darbuotojų ar kitų fizinių asmenų, pasitelktų Sutarčiai vykdyti duomenų tvarkymo teisėtumas grindžiamas būtinybe įvykdyti Sutartį arba būtinybe pasinaudoti iš Sutarties kylančiomis teisėmis.
10. Šalys asmens duomenis saugo ne ilgiau nei to reikalauja duomenų tvarkymo tikslai ar numato teisės aktai, jeigu juose yra nustatytas ilgesnis duomenų saugojimas. Asmens duomenys turi būti saugomi tol, kol iš sutartinių santykių gali kilti pagrįstų reikalavimų arba kiek tai reikalinga Šalių teisėtiems interesams įgyvendinti ir apsaugoti. Nebereikalingi asmens duomenys sunaikinami.  
11. Gali būti tvarkomi šie Šalių vadovų, kitų darbuotojų, atsakingų asmenų ar atstovų, atstovaujančių Šalims, duomenys (I) vardas, pavardė; (II) kontaktiniai duomenys (darbo telefono numeris, darbo elektroninis paštas, darbovietės adresas; (III) užimamos pareigos; (IV) įgaliojimų (atstovavimo) duomenys, įskaitant atstovų asmens kodus, adresus; (V) Šalių vardu ir interesais vykdomas susirašinėjimas, ar kiti duomenys suformuojami Sutarties vykdymo metu.
12. Tvarkomus duomenis gali gauti: (I) Šalių darbuotojai, atsakingi už Šalių tarpusavio bendradarbiavimą ir ryšių palaikymą, taip pat vykdantys buhalterinės apskaitos, informacinių sistemų priežiūros, verslo rodiklių analitikos ir verslo planavimo funkcijas; (II) informacinių sistemų, kurias Šalys naudoja tarpusavio santykių valdymui, teikėjai ir prižiūrėtojai; (III) mokesčių inspekcija; (IV) bankai; (V) Šalių pasitelkiami kiti asmenys, susiję su Sutarties vykdymu.
13. Jei Šalys ketina pasinaudoti kitų tolesnių duomenų tvarkytojų paslaugomis, Šalys perduos kitai Šaliai informaciją apie tolesnį duomenų tvarkytoją. Tokiu atveju Šalys privalo užtikrinti, kad tolesnis duomenų tvarkytojas vykdys bent tuos pačius įsipareigojimus ir įgaliojimus, kuriuos ši Sutartis nustato. Taip pat Šalys supranta, kad jos pačios atsakys už tolesnių duomenų tvarkytojų veiksmus ir neveikimą.
14. Šalys įsipareigoja tinkamai informuoti visus fizinius asmenis (darbuotojus, įgaliotinius, valdymo organų narius, savo subtiekėjų darbuotojus ir kitus atstovus), kurie bus pasitelkti Sutarčiai su Šalimis vykdyti, apie tai, kad jų asmens duomenys bus arba gali būti perduoti Šalims ir bus arba gali būti Šalių tvarkomi Sutarties vykdymo tikslais; kur ir kiek laiko asmens duomenys bus saugomi, ir kas turės galimybę su jais susipažinti. Šalys pažymi, kad fiziniai asmenys, kurie yra pasitelkti Sutarčiai su Šalimis vykdyti ir išvardyti Sutartyje, yra supažindinti su Sutartyje pateiktais jų asmeniniais duomenimis, ir Šalies nustatyta tvarka tam davė savo sutikimą.
15. Šalys šiuo susitaria, kad po Sutarties nutraukimo ar pasibaigimo, jos sunaikins arba grąžins visus joms patikėtus tvarkyti asmens duomenis pagal Sutartį ir jų kopijas, nebent Europos Sąjungos (ES) ar jų šalies įstatymai nustato reikalavimą saugoti asmens duomenis“.

II. BAIGIAMOSIOS NUOSTATOS

16. Visi Šalių nesutarimai sprendžiami derybomis, o nesusitarus – Lietuvos Respublikos teisės aktų nustatyta tvarka.
17. Sutartis sudaryta trimis vienodą juridinę galią turinčiais egzemplioriais, po vieną kiekvienai Šaliai.

ŠALIŲ REKVIZITAI

Savivaldybės administracija:
Aukštoji mokykla:
Studentas: 

ŠALIŲ PARAŠAI


________________________		    _____________________	            ____________________
(savivaldybės administracija)                 	          (aukštoji mokykla)                                  (studentas)       





















BIRŠTONO SAVIVALDYBĖS ADMINISTRACIJOS
ŠVIETIMO, KULTŪROS IR SPORTO SKYRIUS

Birštono savivaldybės tarybai

AIŠKINAMASIS RAŠTAS
PRIE TARYBOS SPRENDIMO PROJEKTO
„DĖL BIRŠTONO SAVIVALDYBĖS MOKYTOJŲ IR ŠVIETIMO PAGALBOS SPECIALISTŲ STUDIJŲ FINANSAVIMO TVARKOS APRAŠO PATVIRTINIMO

2022 m. rugpjūčio 11 d. 
Birštonas

1. Sprendimo projekto tikslai, uždaviniai. Sudaryti galimybes bei skatinti pedagogus ir darbuotojus persikvalifikuoti, pasirenkant specialybę, reikalingą Savivaldybės mokyklų mokinių kokybiškam ugdymui organizuoti bei švietimo paslaugoms teikti.
2. Siūlomos teisinio reguliavimo nuostatos. Šiuo metu mokytojai gali persikvalifikuoti tik savo lėšomis, todėl siūloma patvirtinti šį tvarkos aprašą, kuris būtų viena iš galimų mokytojų pritraukimo į Birštono švietimo įstaigas priemonių. 
3. Laukiami rezultatai. Patvirtinus tvarkos aprašą, būtų sudaryta galimybė mokyklų darbuotojams persikvalifikuoti, iš dalies būtų išspręsti specialistų trūkumo mokyklose klausimai.
4. Lėšų poreikis ir šaltiniai. Lėšų poreikis priklausys nuo atitinkamos kvalifikacijos pedagogų poreikio, pateiktų paraiškų skaičiaus bei atitinkamos studijų programos kainos. Lėšos numatomos ir skiriamos iš savivaldybės biudžeto. 
5. Kiti sprendimui priimti reikalingi pagrindimai, skaičiavimai ar paaiškinimai. Švietimo sistema susiduria su mokytojų ir kitų pedagoginių darbuotojų stygiumi. Ateityje ši problema bus dar aktualesnė. Mokytojų ir švietimo pagalbos specialistų finansavimas būtų viena iš pedagoginio personalo pritraukimo į Birštono savivaldybės mokyklas priemonių. 
6. Būtinumas skelbti sprendimą Teisės aktų registre. Viešinimas. Tarybos sprendimas skelbiamas Teisės aktų registre. Informacija bus skelbiama Birštono savivaldybės tinklapyje ir Birštono švietimo įstaigų tinklapiuose. 
7. Ar teisės aktų nustatytais atvejais privaloma atlikti teisinio reguliavimo poveikio korupcijai ar konkurencijai vertinimą (pridedama). Privaloma, vadovaujantis Lietuvos Respublikos korupcijos prevencijos įstatymo 8 straipsnio 1 dalies 3 punktu. 
8. Sprendimo projekto iniciatorius ir autorius (autorių grupė):
projekto iniciatorius – Švietimo, kultūros ir sporto skyrius;
projekto autorė – Švietimo, kultūros ir sporto skyriaus vedėja Jolita Jablonskienė.
					
Skyriaus vedėja 				                                Jolita Jablonskienė
